განმარტებითი ბარათი
„საქართველოს კომუნიკაციების ეროვნული კომისიის დებულების დამტკიცების შესახებ“ საქართველოს კომუნიკაციების ეროვნული კომისიის 2022 წლის 29 დეკემბრის №7 დადგენილებაში ცვლილების შეტანის შესახებ“ საქართველოს კომუნიკაციების ეროვნული კომისიის დადგენილების პროექტზე

ა) დადგენილების პროექტის მიღების მიზეზი 
„მაუწყებლობის შესახებ“ საქართველოს კანონში (შემდგომში - კანონი) შეტანილი ცვლილებით (დოკუმენტის ნომერი: 390-IIმს-XIმპ; გამოქვეყნების წყარო, თარიღი: ვებგვერდი, 02/04/2025; სარეგისტრაციო კოდი: 450140000.05.001.102540) მაუწყებლობის ერთ-ერთ სახეობად განისაზღვრა კულტურულ-შემოქმედებითი რადიომაუწყებლობა. 
კულტურულ-შემოქმედებითი  რადიომაუწყებელი, კანონის თანახმად, შესაძლოა იყოს ლიცენზიის მფლობელი. საქართველოს კომუნიკაციების ეროვნული კომისიის (შემდგომში - კომისია) კანონქვემდებარე ნორმატიულ აქტში - „საქართველოს კომუნიკაციების ეროვნული კომისიის დებულების დამტკიცების შესახებ“ საქართველოს კომუნიკაციების ეროვნული კომისიის 2022 წლის 29 დეკემბერს №7 დადგენილება (შემდგომში - დადგენილება) – არ არის განსაზღვრული კომისიის აპარატის შესაბამისი დეპარტამენტების ფუნქცია, მონაწილეობა მიიღონ კულტურულ-შემოქმედებითი რადიომაუწყებლობის ლიცენზირების პროცესში, მაშინ, როდესაც ამგვარი ფუნქცია განსაზღვრულია მაუწყებლობის სხვა სახეობებთან (სათემო მაუწყებლობა/კერძო მაუწყებლობა) მიმართებით. შესაბამისად, საჭიროა ცვლილება შევიდეს დადგენილებაში და განისაზღვროს შესაბამის დეპარტამენტთა ფუნქცია კულტურულ-შემოქმედებითი რადიომაუწყებლობის ლიცენზირებასთან დაკავშირებითაც.
ამდენად, დადგენილების პროექტის მიღების მიზეზი არის კომისიის კანონქვემდებარე ნორმატიული აქტის - „საქართველოს კომუნიკაციების ეროვნული კომისიის დებულების დამტკიცების შესახებ“ საქართველოს კომუნიკაციების ეროვნული კომისიის 2022 წლის 29 დეკემბრის №7 დადგენილება - კანონთან შესაბამისობაში მოყვანა.

ბ) დადგენილების პროექტის არსი და დამახასიათებელი ძირითადი ნიშნები
ერთი მხრივ, დადგენილების მე-13 მუხლის მე-2 პუნქტის „ბ“ ქვეპუნქტი კომისიის აპარატის მედიამომსახურებების რეგულირების დეპარტამენტის ერთ-ერთ ფუნქციად განსაზღვრავს, კერძო და სათემო მაუწყებლობის ლიცენზიის გასაცემად საკონკურსო ან/და სალიცენზიო ვალდებულებების დადგენის პროცესში მონაწილეობის მიღებას კომისიის აპარატის შესაბამის სტრუქტურულ ერთეულებთან თანამშრომლობით. მეორე მხრივ, მე-16 მუხლის მე-4 პუნქტის „ა“ და „ბ“ ქვეპუნქტებით განსაზღვრულია კომისიის აპარატის იურიდიული დეპარტამენტის ავტორიზაციისა და ლიცენზირების ჯგუფის გარკვეული ფუნქციები, მათ შორის, კერძო და სათემო მაუწყებლობის ლიცენზიის გასაცემად საკონკურსო ან/და სალიცენზიო ვალდებულებების დადგენის უზრუნველყოფა, ასევე, რადიოსიხშირული სპექტრით სარგებლობის ლიცენზიების მოსაპოვებლად აუქციონების და კონკურსების, კერძო და სათემო მაუწყებლობის ლიცენზიის გასაცემად კონკურსების ჩატარების ორგანიზება, რადიოსიხშირული სპექტრით სარგებლობისა და კერძო და სათემო მაუწყებლობის ლიცენზიის გაცემის, მოდიფიცირების, მოქმედების ვადის გაგრძელების, გაუქმების და ლიცენზიათა გადაპირების (გადაცემის) ადმინისტრაციული წარმოებების უზრუნველყოფა და სალიცენზიო მოწმობების გაცემის უზრუნველყოფა.
დადგენილების პროექტით გათვალისწინებულია ზემოთ დასახელებული პუნქტებიდან სიტყვების „კერძო და სათემო“ ამოღება, რაც უზრუნველყოფს კანონქვემდებარე აქტის კანონთან შესაბამისობას. კერძოდ, ცვლილებებით, „მაუწყებლობის“ ცნებაში მოექცევა როგორც კერძო მაუწყებელი და სათემო მაუწყებელი, ასევე კულტურულ-შემოქმედებითი რადიომაუწყებელი.

გ) დადგენილების პროექტის საფინანსო-ეკონომიკური გაანგარიშება
დადგენილების პროექტის მიღება არ იქონიებს გავლენას კომისიის ბიუჯეტზე.
დადგენილების პროექტის მიღება არ იქონიებს გავლენას სახელმწიფო ბიუჯეტის საშემოსავლო და ხარჯვით ნაწილებზე და არც იმ პირთა ფინანსურ მდგომარეობაზე, რომლებზეც გავრცელდება მისი მოქმედება.

დ)  ქალისა და მამაკაცის თანასწორობის მდგომარეობაზე კანონქვემდებარე ნორმატიული აქტის პროექტის მოსალოდნელი ზეგავლენის შეფასება
დადგენილების პროექტის მიღებით ქალისა და მამაკაცის თანასწორობის მდგომარეობაზე ზეგავლენის მოხდენა მოსალოდნელი არ არის.

ე) ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან
ასეთი არ არსებობს. 

ვ) დადგენილების  პროექტის ავტორი და წარმდგენი
დადგენილების პროექტის ავტორი და წარმდგენია საქართველოს კომუნიკაციების ეროვნული კომისია.


